Na podlagi 9. in 20. člena Zakona o društvih (Uradni list RS, št. 64/2011- UPB) ter vseh poznejših sprememb tega zakona, je skupščina ŠPORTNE ZVEZE MURSKA SOBOTA dne \_\_\_\_\_\_. 2017 sprejela

**¸¸**

**STATUT**

**ŠPORTNE ZVEZE MURSKA SOBOTA**

1. **SLOŠNE DOLOČBE**

1. člen

Športna zveza Murska Sobota (v nadaljevanju ŠZ MS) je prostovoljno, samostojno združenje športnih društev, klubov in zvez, ki imajo sedež in delujejo na območju Mestne občine Murska Sobota ter se združujejo zaradi skupnih interesov, opredeljenih v tem statutu in v skladu z Zakonom o društvih.

2. člen

ŠZ MS je pravna oseba zasebnega prava, ki deluje v javnem interesu. Športna zveza Murska Sobota je reprezentativni predstavnik civilne športne družbe v Mestni občini Murska Sobota.

3. člen

Ime zveze je: **ŠPORTNA ZVEZA MURSKA SOBOTA**.

Sedež ŠZ MS je: Mladinska Ulica 3 , 9000 Murska Sobota.

ŠZ MS deluje na območju Republike Slovenije in tujine.

4. člen

ŠZ MS ima svoj pečat. Pečat ŠZ MS je okrogle oblike s stiliziranim cvetom in likom športnika ter premerom 2,9 cm. V sredini kroga je znak zveze, ob robu pa napis Športna zveza Murska Sobota.

Pečata sta dva (2). S pečatom št. 1 upravlja predsednik ŠZ MS, s pečatom št. 2 pa sekretar ŠZ MS. Za uporabo pečata imata izključno pravico le omenjena funkcionarja ŠZ MS.

5. člen

ŠZ MS sodeluje z Olimpijskim komitejem Republike Slovenije, Ministrstvom za šolstvo in šport in drugimi organizacijami v Sloveniji, ki prispevajo k razvoju športa. ŠZ MS lahko samostojno sodeluje ter se včlani v sorodne mednarodne ali tuje organizacije, ki imajo podobne namene in cilje pod pogojem, da dejavnost mednarodnih in tujih organizacij ni v nasprotju z interesi Republike Slovenije ter, da imajo te organizacije dovoljenje Vlade Republike Slovenije za delovanje na območju naše države.

6. člen

Delovanje ŠZ MS in njenih organov je javno. ŠZ MS obvešča javnost o svojem delovanju.

Svoje člane ŠZ MS obvešča na sledeč način:

* pravico do vpogleda v zapisnike organov ŠZ MS imajo zakoniti zastopniki društev in klubov, ki so včlanjeni v ŠZ MS,
* preko svojega glasila (če ga ŠZ MS izdaja),
* preko sredstev javnega obveščanja.

Širšo javnost ŠZ MS obvešča na naslednje načine:

* na sestanke organov ŠZ MS se vabi novinarje in ostale fizične ali pravne osebe, ki kažejo interese za delovanje na področju športa,
* z organizacijo okroglih miz in tiskovnih konferenc, ki jih vodi predstavnik ŠZ MS,
* preko sredstev javnega obveščanja.

Za zagotavljanje javnosti dela in dajanje objektivnih, resničnih ter točnih informacij o delu, je odgovoren predsednik ŠZ MS.

7. člen

Dajanje podatkov iz 6. člena tega statuta se lahko odreče le, če so z zakonom ali aktom zveze določeni kot poslovna tajnost, ali če bi bila njihova objava v nasprotju z drugimi interesi, ki jih določa zakon in statut ŠZ MS.

1. **NAMEN IN CILJI**

8. člen

Namen ŠZ MS je urejati medsebojne odnose med društvi in klubi, ki so člani ŠZ MS, spodbujati šport ter prispevati k razvoju le tega.

Namen in cilje uresničuje s tem, da:

* obravnava vprašanja in naloge, ki so skupnega pomena za športna društva, klube in zveze v Mestni občini Murska Sobota,
* spremlja razvoj športa, ugotavlja stanje in predlaga ukrepe za rešitev vprašanj okviru statutarnih pooblastil,
* zastopa članice v vprašanjih in nalogah skupnega pomena do organov in institucij v Mestni občini Murska Sobota ter drugih institucij v državi,
* sodeluje z občinskim upravnim organom pristojnim za področje športa,
* preko svojih predstavnikov sodeluje pri delu OKS-ZŠZ,
* sodeluje z drugimi organizacijami in institucijami, ki se ukvarjajo z razvojem športa,
* daje pobude in preko svojih članic organizira take oblike dela, ki omogočajo vključevanje v športne aktivnosti ljudem vseh starostnih stopenj in socialnih kategorij,
* oblikuje letne in večletne načrte dela na področju športa v občini,
* sodeluje pri oblikovanju meril in kriterijev v športu ter skrbi za njihovo uresničevanje
* skrbi za šolanje in izpopolnjevanje strokovnih kadrov za potrebe športnih društev,
* skrbi za zakonito in racionalno rabo sredstev, s katerimi upravlja,
* sofinancira dejavnost članic v skladu z veljavnimi pravilniki,
* sodeluje pri pripravi prednostne razvrstitve športnih panog in vrednotenju športnih panog,
* nastopa na javnih razpisih s področja športa kot pooblaščena članica in v skladu z merili ter pogoji razpisa razporeja prejeta sredstva.

9. člen

Svoj namen in cilje ŠZ MS uresničuje z izvajanjem naslednjih nalog:

* spodbuja združevanje športnih društev in klubov v ŠZ MS po načelu svobodnega združevanja in samostojne opredelitve vsakega društva ali kluba,
* spodbuja dogovarjanje o vseh pomembnih vprašanjih med klubi in deluje po načelu enakopravnosti vseh članov ŠZ MS,
* skrbi za uveljavljanje strokovnega dela v organih ŠZ MS, ter v društvih in klubih, ki so člani ŠZ MS,
* usklajuje delo društev in klubov združenih v ŠZ MS in opravlja skupne naloge na tem področju,
* skrbi za promocijo ter pospešuje in razvija množičnost športa v RS,
* z dajanjem pobud in pomočjo pri ustanavljanju in razvoju novo nastalih društev in klubov v Mestni občini Murska Sobota,
* z navezovanjem in vzdrževanjem prijateljskih stikov s sorodnimi organizacijami v Sloveniji in tujini,
* s članstvom v ustreznih državnih in mednarodnih organizacijah,
* s sodelovanjem z vsemi drugimi organi in organizacijami, ki delujejo na področju športa.

10. člen

ŠZ MS opravlja poleg dejavnosti iz 8. in 9. člena tega statuta še sledeče dejavnosti in sicer:

* sodeluje pri opremljanju društev in klubov,
* organizira športno-rekreacijska tekmovanja na občinski, medobčinski regijski ter državni ravni.
* izvaja promocijo ŠZ MS.
1. **ČLANSTVO V ŠZ MS**

11. člen

Član ŠZ MS lahko postane vsako društvo, klub ali zveza društev, ki se ukvarja s športno dejavnostjo, sprejme Statut ŠZ MS ter v ta namen poda pisno pristopno izjavo o pristopu v ŠZ MS. Postopek včlanitve je opisan v 12. členu tega statuta. Z izjavo se društvo ali klub zaveže, da bo delovalo v skladu s statutom ŠZ MS ter plačevalo članarino. Članstvo v ŠZ MS je prostovoljno.

Člani ŠZ MS so dolžni spoštovati Statut in druge predpisane splošne akte ŠZ MS ter upoštevati dogovorjeni obseg pravic in obveznosti skupnega pomena, ki so jih prenesli na ŠZ MS.

Člani ŠZ MS so dolžni izvajati sklepe organov zveze, ki so bili sprejeti v skladu s statutom in druge predpisane splošne akte ŠZ MS.

Polnopravni člani ŠZ MS sodelujejo pri delu ŠZ MS preko svojih zakonitih zastopnikov.

12. člen

Zainteresirana športna društva in klubi, ki želijo postati člani ŠZ MS, podajo pisno pristopno izjavo na sedež ŠZ MS.

Pristopni izjavi morajo biti priloženi:

* sklep o odločitvi, da želi društvo, klub ali zveza postati član ŠZ MS
* odločbo o registraciji kluba, društva ali zveze pri pristojni upravni enoti (v nadaljevanju UE).

Po prispeli pristopni izjavi, ter opravljenem razgovoru med zakonitim zastopnikom društva in člani Izvršilnega odbora ŠZ MS (v nadaljevanju IO ŠZ MS), se o vključitvi društva v ŠZ MS odloča na prvem naslednjem sestanku Skupščine ŠZ MS. Z javnim glasovanjem Skupščina ŠZ MS potrdi ali odkloni sprejem društva ali kluba v ŠZ MS.

13. člen

Pravice članic ŠZ MS in njihovih članov so:

* da volijo in da so voljeni v organe ŠZ MS,
* da sodelujejo pri delu ŠZ MS in soodločajo v organih ŠZ MS,
* da uresničujejo svoje interese na področju dejavnosti ŠZ MS,
* da sodelujejo na tekmovanjih, prireditvah in drugih aktivnostih, ki jih prireja ŠZ MS,
	+ da dajejo predloge in pripombe organom ŠZ MS za in o njihovem delu ter izpolnjevanju nalog,
	+ da so seznanjeni s programom in poslovanjem ŠZ MS ter finančno-materialnim poslovanjem ŠZ MS,
	+ da prejemajo nagrade in pohvale za delo in dosežene uspehe v ŠZ MS,
	+ da so upravičeni do pomoči in pojasnil organov ŠZ MS v okviru zmožnosti ŠZ MS in njihovih pristojnosti.

Člani ŠZ MS imajo pravico, da na mednarodnih tekmovanjih v okviru organizacij, katerih članica je ŠZ MS, nastopajo kot samostojni klubi, društva oziroma zveze.

14. člen

Dolžnosti članic ŠZ MS in njihovih članov so:

* da spoštujejo statut in druge predpisane splošne akte ŠZ MS ter sklepe njenih organov in se po njih ravnajo,
* da volijo in opravljajo funkcije za katere so bili izvoljeni v organe ŠZ MS,
* da sodelujejo pri delu organov ŠZ MS ter dajejo pobude in predloge,
* da sodelujejo pri organizaciji in izvedbi programov, tekmovanj in prireditev pod okriljem ŠZ MS,
* da redno plačujejo članarino ŠZ MS,
* da s svojim obnašanjem in dejanji ne škodujejo ugledu ŠZ MS in športa.

15. člen

Članstvo društva v ŠZ MS preneha v naslednjih primerih:

Po zakonu o društvih:

* če je društvo ali klub prenehalo z delovanjem in je izbrisano iz registra društev na matični UE,
* če društvo ali klub deluje v nasprotju s pravno-finančnim redom RS,
* po volji članov društva ali kluba, na osnovi pisne izjave o odstopu podane IO ŠZ MS,
* zaradi izključitve:
* če društvo s svojimi postopki, dejanji in vedenjem škodujejo ugledu ŠZ MS,
* če društvo zavrača, ne izpolnjuje ali deluje proti skupnim interesom ŠZ MS in v nasprotju s temeljnimi določbami Statuta ŠZ MS,
* zaradi neplačevanja članarine ŠZ MS.

Pravico izključitve društva ali kluba is članstva ŠZ MS ima Skupščina ŠZ MS, ki o tem javno glasuje na svojem zasedanju. Skupščini ŠZ MS poda utemeljene razloge za izključitev društva ali kluba IO ŠZ MS. Postopek je opredeljen v Disciplinskem pravilniku ŠZ MS.

16. člen

Svoje delo v ŠZ MS člani opravljajo volontersko in zanj praviloma ne prejemajo plačila.

Predsedstvo ŠZ MS lahko za predsednika, sekretarja, člane IO ŠZ MS in člane ostalih organov ŠZ MS sprejme sklep, da za delo dobijo ustrezno denarno nadomestilo v obliki sejnine ali povrnitve materialno-potnih stroškov ali plačila amaterskega dela. Sklep velja do preklica ki ga lahko sprejmejo z večinskim glasovanjem člani predsedstva ŠZ MS.

Višina sredstev mora biti in predvidena v finančnem načrtu ŠZ MS za tekoče leto.

1. **ORGANI IN DELOVNA TELESA ŠZ MS**

17. člen

Organi ŠZ MS so:

* skupščina,
* izvršilni odbor,(predsedstvo ŠZ MS)
* nadzorni odbor.

Delovna telesa ŠZ MS so:

* občasne komisije (formirajo se po potrebi): disciplinska (formira se s sklepom izredne skupščine) in volilna komisija (o sestavi odloča IO ŠZ MS),
* delovne skupine.

**IV/a. SKUPŠČINA**

18. člen

Skupščina je najvišji organ ŠZ MS, ki jo sestavljajo zastopniki društev in klubov, ki so člani ŠZ MS.

Na skupščini ŠZ MS ima pravico sodelovati en (1) pooblaščeni zastopniki društva ali kluba, ki je član ŠZ MS

Zastopniki pridobijo status polnopravnega zastopnika društva ali kluba na osnovi overjenega pisnega potrdila s podpisom zakonitega zastopnika in žigom društva ali kluba, ki ga morajo predložiti pred pričetkom skupščine.

Vsak polnopravni zastopnik društva ali kluba ima na volilni ali navadni skupščini samo (1) en glas.

19. člen

Skupščina je lahko redna, izredna ter vsaka 4 (štiri) leta volilna.

20. člen

Redno skupščino skliče IO ŠZ MS vsaj enkrat (1) v koledarskem letu.

21. člen

Izredna skupščina se skliče po potrebi. Skliče jo lahko IO ŠZ MS na svojo pobudo, na zahtevo nadzornega odbora ŠZ MS (v nadaljevanju NO ŠZ MS) ali na zahtevo ene tretjine (1/3) članic ŠZ MS.

Izredna skupščina sklepa samo o stvari, za katero je bila sklicana.

IO ŠZ MS je dolžan sklicati izredno skupščino najkasneje v roku 14 (štirinajst) dni potem, ko je sprejel tako zahtevo, v nasprotnem primeru lahko izredno skupščino skliče vlagatelj zahteve, ki mora predložiti tudi predlog dnevnega reda z ustreznim gradivom in poslovnikom.

Izredna skupščina mora biti izpeljana najkasneje 30 (trideset) dni po podani pobudi oziroma zahtevi za sklic.

22. člen

Volilna skupščina se skliče vsaka 4 (štiri) leta ob poteku rednih mandatov izvoljenih članov organov ŠZ MS in lahko poteka v okviru redne skupščine ter po poslovniku redne skupščine.

23. člen

Sklic skupščine ŠZ MS mora biti skupaj z dnevnim redom in poslovnikom objavljen najmanj 14 (štirinajst) dni pred dnevom, za kateri je bila sklicana, na spletni strani zveze.

Društva in klube, ki so člani ŠZ MS, se o sklicu skupščine obvesti po e-pošti.

24. člen

Skupščina sprejema svoje sklepe z večino glasov navzočih prisotnih polnopravnih zastopnikov, ki imajo glasovalno pravico glede na obravnavno zadevo, o kateri se glasuje. Glasovanje je praviloma tajno, lahko tudi javno, če tako sklene skupščina.

25. člen

Če se odloča o spremembi Statuta ŠZ MS ali o prenehanju delovanja ŠZ MS, je potrebno, da za te spremembe glasujeta najmanj dve tretjini (2/3) navzočih prisotnih polnopravnih zastopnikov. Način glasovanja določa skupščina z glasovanjem.

26. člen

Skupščina ŠZ MS je sklepčna, če je ob predvidenem začetku skupščine navzočih več kot polovica (1/2) vseh predvidenih polnopravnih zastopnikov.

Če ob predvidenem začetku skupščina ni sklepčna, se začetek odloži za 20 (dvajset) minut, nato skupščina veljavno sklepa, če je prisotnih več kot tretjina (1/3) vseh predvidenih zastopnikov.

Če skupščina ŠZ MS tudi tedaj ni sklepčna, se skupščina skliče ponovno.

Skupščina sprejema sklepe z dvotretjinsko (2/3) navzočnostjo prisotnih polnopravnih zastopnikov v prostoru, kjer se odvija skupščina ŠZ MS.

27. člen

Delo skupščine je javno in ji smejo prisostvovati vsi, ki želijo biti seznanjeni z delovanjem ŠZ MS, vendar nimajo pravice dajanja pobud in pravice glasovanja.

28. člen

Skupščino ŠZ MS odpre predsednik ŠZ MS in jo vodi dokler skupščina ne izvoli delovnega predsedstva, ki šteje 3 (tri) člane.

Skupščina izvoli še zapisnikarja (1) in 2 (dva) overovitelja zapisnika, po potrebi pa tudi volilno komisijo, verifikacijsko komisijo in druge delovne organe, ki so potrebni za nemoteno delo skupščine.

Skupščina deluje po poslovniku, ki ga sprejme večina prisotnih polnopravnih zastopnikov.

V prostoru, kjer se odvija skupščina ŠZ MS mora biti navzočih najmanj dve tretjini (2/3) prisotnih polnopravnih zastopnikov.

29. člen

Naloge skupščine so:

* + sklepa o dnevnem redu in poslovniku skupščine,
	+ razpravlja o delu in poročilih IO, NO ŠZ MS in disciplinske komisije, v kolikor je le-ta bila formirana, ter sklepa o njih,
	+ sprejema delovni program ŠZ MS,
	+ odloča o pritožbah zoper sklepe IO in disciplinske komisije ŠZ MS kot drugostopenjski organ, odloča o zahtevah za varstvo zakonitosti,
	+ sprejema finančni načrt za prihodnje leto ter potrjuje zaključni račun za minulo leto,
	+ predlaga in sprejema predloge in ukrepe za izboljšanje pogojev delovanja in razvoja članic,
	+ sprejema, spreminja in dopolnjuje statut ter druge splošne akte ŠZ MS,
	+ voli in razrešuje predsednika, sekretarja, člane IO in NO ter disciplinske komisije ŠZ MS,
	+ odloča o prenehanju, sodelovanju in združevanju ŠZ MS,
	+ odloča o sprejemu novih članov ali izključitvi društva ali kluba iz ŠZ MS,
	+ imenuje in razrešuje predstavnike ŠZ MS, kjer ima ŠZ MS svoja predstavniška mesta Olimpijski komite Slovenije (v nadaljevanju OKS.....), oz. člane po funkciji,
	+ podeljuje priznanja in nagrade,
	+ določa članarine in nagrade,
	+ ocenjuje delo organov ŠZ MS ter sklepa o organizacijah in nalogah ŠZ MS.

30. člen

O delu skupščine ŠZ MS se vodi zapisnik, ki ga podpišejo predsednik delovnega predsedstva, zapisnikar in oba (2) overovitelja zapisnika.

Kopije zapisnika skupščine ŠZ MS se pošljejo vsem društvom in klubom, ki so člani ŠZ MS. Izvirni zapisnik s celotno dokumentacijo pa se trajno hrani v arhivu ŠZ MS.

Če ŠZ MS na skupščini spremeni temeljni akt (statut) ali zastopnika ŠZ MS, se mora vložiti zahteva pri pristojnih organih za spremembo registracije v roku 30 (trideset) dni od nastale spremembe. Zahtevi je potrebno priložiti podpisan zapisnik volilne skupščine ŠZ MS, če gre za spremembo zakonitega zastopnika oziroma na zahtevo Upravne enote, 2 (dva) izvoda novega statuta ŠZ MS, če gre za spremembo le-tega.

**IV/b. VOLITVE ORGANOV IN DELOVNIH TELES ŠZ MS**

31. člen

Volitve članov organov in delovnih teles ŠZ MS se izvedejo na volilni skupščini.

Volitve članov organov in delovnih teles ŠZ MS so praviloma tajne, lahko tudi javne, če tako sklene skupščina.

32. člen

Kandidacijski postopek:

Volilni postopek vodi 3 (tri) članska volilna komisija, ki jo določi IO kot občasno komisijo. Predsednika volilne komisije izvolijo člani le-te na prvi seji.

Volilna komisija razpiše volitve organov zveze (predsednika ŠZ MS, člane izvršnega in nadzornega odbora) na uradni spletni strani ŠZ MS in s tem pozove vsa društva in klube, ki so člani ŠZ MS, da predlagajo kandidate.

Status mandatarja oz. bodočega predsednika zveze pridobi vsak član, ki predloži svoje soglasje za to kandidaturo. Kandidat za mandatarja mora svoj program dela za naslednje mandatno obdobje predstaviti na skupščini.

Volitve se izvedejo po predstavitvi programov vseh kandidatov za mandatarja. V primeru, da v predpisanem roku noben član ni vložil kandidature za naslednje mandatno obdobje, se volilni postopek ponovi.

33. člen

Naloga volilne komisije po razpisu volitev je:

* + opravlja kandidacijske postopke,
	+ sprejema soglasja članov o njihovi kandidaturi,
	+ pripravi kandidacijske liste,
	+ opravlja vsa druga dela, ki so potrebna za zakonit in nemoten potek volitev organov in delovnih teles ŠZ MS.

34. člen

Lista vseh kandidatov za posamezno funkcijo, organ ali delovno telo ŠZ MS se oblikuje po abecednem redu.

Tajno glasovanje poteka s pomočjo glasovnic. Veljavna glasovnica je tista, kjer je obkrožena številka pred kandidatom posameznega organa.

Glasovanje lahko poteka tudi javno, če tako odloči skupščina.

35. člen

Kandidat za mandatarja, ki dobi največ, vendar obvezno več kot polovico (1/2) glasov polnopravnih zastopnikov, pridobi status mandatarja. V primeru, da noben kandidat za mandatarja ne pridobi večine glasov vseh prisotnih, se 2 (dva) kandidata, ki sta dobila največje število glasov, uvrstita v drugi krog volitev in se glasovanje ponovi.

36. člen

Mandatar mora pred glasovanjem na skupščini pridobiti pisno soglasje kandidatov za člane IO. Kandidati za člane izvršilnega odbora lahko podajo pisno soglasje samo za eno listo.

O celotni listi kandidatov, na kateri so kandidat za sekretarja, kandidat za podpredsednika in 6 članov IO, odloča skupščina z glasovanjem.

Volilna komisija pred izvedbo volitev preveri, ali volilna lista, ki jo predloži mandatar upošteva, da je 6 kandidatov za člane IO iz različnih športnih panog.

Lista je izvoljena, če zanjo glasuje več kot polovica (1/2) prisotnih polnopravnih zastopnikov.

Po izvolitvi liste mandatar nastopi funkcijo predsednika ŠZ MS.

Če je v občini ustanovljen javni zavod za področje športa, se lahko za sekretarja zveze imenuje osebo, ki v javnem zavodu v skladu s 23., 24. in 25. členom Zakona o športu (Uradni list RS, št 22/1998 z dne 20.3. 1998) opravlja administrativne in tehnične naloge za potrebe zveze.

37. člen

Člane organov in delovnih teles ŠZ MS voli skupščina za dobo 4 (štirih) let z možnostjo ponovne izvolitve.

Predsednik ŠZ MS mora sklicati konstitutivne seje vseh organov zveze najkasneje v 30 (tridesetih) dneh po dnevu konstitutivne seje izvršilnega odbora, ki mora biti sklicana najkasneje 15 (petnajst) dni po izvolitvi.

38. člen

Volitve članov nadzornega odbora potekajo vzporedno z volitvami predsednika in izvršilnega odbora ŠZ MS z javnim glasovanjem.

V nadzorni odbor so izvoljeni prvi 3 (trije) kandidati, ki so prejeli največje število glasov prisotnih polnopravnih zastopnikov.

39. člen

Disciplinska komisija se oblikuje po potrebi. Volitve članov disciplinske komisije se izvedejo na izredni skupščini ŠZ MS z javnim glasovanjem. V disciplinsko komisijo so izvoljeni prvi 3 (trije) kandidati, ki so prejeli največje število glasov prisotnih polnopravnih zastopnikov.

40. člen

Če člani organov ŠZ MS med trajanjem mandata prenehajo delovati v organih in delovnih telesih ŠZ MS (odstop, smrt, drugo), lahko Skupščina ŠZ MS nadomestno izvoli nove člane na prazna mesta organih ŠZ MS. Njihovo delovanje v IO ŠZ MS preneha ob poteku mandata rednim članom organov in delovnih teles ŠZ MS.

Ob razrešnici članov organov in delovnih teles ŠZ MS ali sprejemanju poročil organov ŠZ MS le-ti nimajo glasovalne pravice.

1. **FUNKCIJSKE DOLŽNOSTI V ŠZ MS**

**V/a. PREDSEDNIK ŠZ MS**

41. člen

Predsednik ŠZ MS zastopa in predstavlja ŠZ MS pred državnimi in drugimi organi ter sorodnimi organizacijami v RS in tujini.

Predsednik zveze je hkrati tudi predsednik IO ŠZ MS ter zakoniti zastopnik ŠZ MS. Izvoli ga skupščina ŠZ MS za mandatno dobo 4 (štirih) let in je po poteku mandata lahko ponovno izvoljen. Odgovoren je za delovanje ŠZ MS v skladu s statutom in drugimi splošnimi akti ŠZ MS ter pravnim redom RS.

Predsednik organizira, vodi in odgovarja za poslovanje ŠZ MS in njegovih organov. Za svoje delo je odgovoren izvršilnemu odboru in skupščini ŠZ MS.

V njegovi odsotnosti ga nadomešča podpredsednik ali po pisnem pooblastilu eden od izbranih članov izvršilnega odbora ŠZ MS.

42. člen

Volitve predsednika ŠZ MS se izvedejo v skladu s tem statutom.

Predsednika ŠZ MS izvolijo med kandidati, predlaganimi s strani zastopnikov društev in klubov.

43. člen

Glasovanje je praviloma tajno. Izvede se z glasovnicami, na katerih so navedeni kandidati za predsednika ŠZ MS. Glasuje se tako, da se obkroži številka pred imenom posameznega kandidata. Na glasovnici je dovoljeno obkrožiti samo enega kandidata. Če je obkrožen več kot eden ali nobeden, se smatra da glasovnica ni veljavna in se pri štetju glasov ne upošteva.

Javne volitve, če skupščina zanje odloči, se izvedejo z dvigom rok polnopravnih zastopnikov po napovedi kandidata, glasovi se preštejejo.

Za predsednika je izvoljen kandidat, ki prejme največ glasov, vendar obvezno več kot polovico (1/2) glasov navzočih prisotnih polnopravnih zastopnikov.

V primeru, da v prvem krogu nobeden od kandidatov ne prejme zadostnega števila glasov, se izvede drugi krog volitev, po istem principu kot prvi krog.

V drugi krog volitev se uvrstita 2 (dva) kandidata, ki sta v prvem krogu prejela največ glasov. V primeru, da v prvem krogu prejme več kandidatov enako število glasov, ki jih uvrščajo na prvo oz. drugo mesto, se le-ti vsi uvrstijo v drugi krog volitev.

V primeru, da tudi v drugem krogu glasovanja nobeden od kandidatov ne prejme večine glasov navzočih prisotnih polnopravnih zastopnikov, se smatra, da predsednik ŠZ MS ni bil izvoljen.

V primeru, da predsednik ni izvoljen, skupščina izmed svojih članov izvoli vršilca dolžnosti predsednika, ki je zadolžen za sklic izredne skupščine za izvolitev predsednika in drugih organov in delovnih teles ŠZ MS. Izvede se nov kandidacijski postopek, izredna skupščina pa mora biti sklicana najkasneje v roku 3 (treh) mesecev.

44. člen

Izvoljeni predsednik je istočasno član IO ŠZ MS.

 **V/b. PODPREDSEDNIK**

Podpredsednik na podlagi posebnega pooblastila organov zveze opravlja določene naloge s področja dela zveze.

Podpredsednik z enakimi pravicami in pooblastili nadomešča predsednika v njegovi odsotnosti s soglasjem večine članov predsedstva ŠZ MS.

**V/c. SEKRETAR ŠZ MS**

45. člen

ŠZ MS ima za izvrševanje poslanstva zveze sekretarja.

Sekretar ŠZ MS opravlja strokovno-tehnično in administrativno delo ter skrbi za koordinacijo med organi ŠZ MS.

Sekretar zveze ima posebna pooblastila v skladu s tem temeljnim aktom in drugimi akti ter sklepi organov zveze ki določajo, vsebino njegovega dela.

V kolikor se za sekretarja zveze ne imenuje osebo, ki v javnem zavodu v skladu s 23., 24. in 25. členom Zakona o športu (Uradni list RS, št 22/1998 z dne 20.3-. 1998) opravlja administrativne in tehnične naloge za potrebe zveze, ga izvoli skupščina ŠZ MS za mandatno dobo 4 (štirih) let in je po poteku mandata lahko ponovno izvoljen.

V primeru, da sekretar ne dobi večine glasov, skupščina na predlog predsednika ŠZ MS izmed svojih članov izvoli vršilca dolžnosti sekretarja za dobo 3 (treh) mesecev. Izvede se nov kandidacijski postopek, izredna skupščina pa mora biti sklicana najkasneje v roku 3 (treh) mesecev.

Za svoje delo je sekretar odgovoren predsedniku ŠZ MS, IO ŠZ MS in skupščini ŠZ MS.

46. člen

Sekretar ŠZ MS opravlja naslednje naloge:

* + je odgovoren za operativno delovanje in poslovanje ŠZ MS in njenih organov ter delovnih teles,
	+ pripravlja gradivo za skupščino in seje IO,
	+ zagotavlja pogoje in koordinira delo organov ŠZ MS
	+ skrbi za uresničevanje sklepov,
	+ odgovoren je za pravočasno izpolnjevanje vseh obveznosti ŠZ MS do drugih,
	+ sodeluje z Ministrstvom za šolstvo in šport Republike Slovenije ter OKS,
	+ zagotavlja javnost delovanja ŠZ MS,
	+ opravlja druge naloge, ki mu jih določita skupščina, predsednik ŠZ MS in IO ŠZ MS.
	+ podpisuje za zvezo in je odredbodajalec za izplačila v okviru finančnega načrta;

Sredstva za amatersko delo sekretarja se določijo vsako leto na podlagi delovnega načrta v finančnem načrtu zveze.

Predsedstvo ŠZ MS s sekretarjem v skladu z veljavno zakonodajo sklene pogodb o amaterskem delu, s katero se natančneje opredelijo pravice, obveznosti in odgovornost sekretarja ŠZ MS.

47. člen

Sekretar ŠZ MS je istočasno tudi član IO ŠZ MS.

**V/c. IZVRŠILNI ODBOR ŠZ MS**

48. člen

IO je izvršilni organ skupščine ŠZ MS, ki opravlja organizacijska, upravna, strokovno-tehnična in administrativna dela ter vodi delo ŠZ MS med dvema skupščinama. Opravlja tudi druge zadeve, ki mu jih naloži skupščina, po svoji naravi pa spadajo v njegovo delovno področje.

IO je za svoje delo odgovoren skupščini ŠZ MS in se sestaja po potrebi, najmanj pa 4 (štiri) krat v koledarskem letu.

49. člen

IO šteje 9 (devet) članov, ki jih na skupščini izvolijo navzoči prisotni polnopravni zastopniki. Sestavljajo ga: predsednik, podpredsednik, sekretar in 6 (šest) članov.

Mandatna doba članov izvršilnega odbora traja 4 (štiri) leta in so po poteku mandata lahko ponovno izvoljeni.

50. člen

Člani IO sodelujejo na sestankih, ki jih sklicuje predsednik IO ŠZ MS, v njegovi odsotnosti pa podpredsednik ali pooblaščeni član izvršilnega odbora. Izvršilni odbor se sklicuje na zahtevo 1/3 članov IO ali na zahtevo nadzornega odbora. Izvršilni odbor je sklepčen, če je na sestanku prisotnih več kot polovica članov IO ŠZ MS. Veljavne sklepe sprejema z večino glasov prisotnih.

51. člen

Naloge IO so:

* + na podlagi sprejetih smernic dela oz. srednjeročnih načrtov dela ŠZ MS, ki jih je sprejela skupščina ŠZ MS, pripravi in predlaga skupščini v potrditev letne delovne načrte, ter ji poroča o izvedbi le- teh,
	+ skupščini predlaga potrditev finančnega poročila in zaključnega računa,
	+ izvaja sklepe in smernice skupščine in ji o tem tudi poroča,
	+ sklicuje zasedanja skupščine,
	+ pripravi in skupščini predlaga v potrditev predloge in spremembe aktov,
	+ imenuje in ukinja stalne občasne komisije in delovne skupine iz vrst članstva ter jim določa delovno področje, razen disciplinske komisije,
	+ imenuje in razrešuje zastopnike iz društev in klubov za opravljanje operativnih nalog,
* opravlja vse operativne naloge v skladu s sprejetimi letnimi in srednjeročnimi plani in skrbi za njihovo izvedbo,
	+ spremlja uresničevanje načrta dela in finančnega načrta, ter v zvezi s tem po potrebi predlaga ustrezne ukrepe,
	+ je prvostopenjski organ za reševanje sporov med člani zveze,
	+ je drugostopenjski organ za reševanje sporov s področja odločitev komisij in sekretarja,
	+ skrbi za pridobivanje finančnih sredstev zveze in upravlja s premoženjem zveze,
	+ skrbi za stike z javnostjo,
	+ opravlja vse druge naloge po pooblastilu skupščine.

**V/d. NADZORNI ODBOR ŠZ MS**

52. člen

NO spremlja delo IO in drugih organov ŠZ MS, ter opravlja stalni nadzor nad finančno-materialnim poslovanjem ŠZ MS. NO mora skupščini ŠZ MS pisno poročati vsaj enkrat v koledarskem letu.

53. člen

NO sestavljajo 3 (trije) člani, ki jih na skupščini izvolijo navzoči prisotni polnopravni zastopniki izmed kandidatov predlaganih s strani zastopnikov društev in klubov članov ŠZ MS. Člani nadzornega odbora ne morejo biti obenem člani izvršilnega odbora.

Člani NO med sabo izvolijo predsednika.

Mandatna doba članov NO je štiri (4) leta in so po končanem mandatu lahko ponovno izvoljeni.

NO veljavno sprejema sklepe le, če sta prisotna vsaj 2 (dva) člana NO in če za sklepe glasujeta vsaj 2 (dva) člana tega odbora.

54. člen

Naloge NO ŠZ MS:

* + spremlja delo ŠZ MS in njenih organov in nadzoruje izvajanje sklepov skupščine,
	+ zadrži izvršitev tistih sklepov organov ŠZ MS, ki so v škodo ŠZ MS ali nezakoniti, ter o tem poroča IO ŠZ MS in skupščini,
	+ zahteva sklic izredne skupščine, če je ni sklical IO v določenem roku,
	+ nadzoruje finančno-materialno poslovanje ŠZ MS in pregleduje zaključni račun,
	+ skupščini poroča o svojih ugotovitvah in predlaga ustrezne ukrepe predsedniku ter organom ŠZ MS.

**V/e. DISCIPLINSKA KOMISIJA**

55. člen

Disciplinska komisija je občasno delovno telo ŠZ MS, ki se formira glede na potrebe.

56. člen

Disciplinska komisija ima 3 (tri) člane, ki jih na izredni skupščini izvolijo navzoči prisotni polnopravni zastopniki izmed kandidatov predlaganih s strani društev in klubov.

Člani disciplinske komisije med seboj izvolijo predsednika.

Disciplinske komisija se formira za rešitev konkretnega problema.

Mandat članov disciplinske komisije traja štiri (4) leta z možnostjo ponovne izvolitve.

57. člen

Disciplinska komisija odloča o kršitvah Statuta in drugih aktov ŠZ MS, sporih med člani ŠZ MS in člani organov ŠZ MS. Podrobnejše določbe o vodenju postopka in izrekanju disciplinskih ukrepov ureja Disciplinski pravilnik ŠZ MS.

58. člen

Disciplinske kršitve, ki jih obravnava disciplinska komisija so naslednje:

* + kršitve določb statuta in drugih aktov ŠZ MS,
	+ nevestno in lahkomiselno sprejemanje in izvrševanje sprejetih zadolžitev in funkcij v ŠZ MS,
	+ ne izvrševanje sklepov organov ŠZ MS,
	+ nezakoniti razpolaganje s finančnimi in materialnimi sredstvi ŠZ MS,
	+ zloraba položaja ali funkcije v ŠZ MS,
	+ dejanja, ki kakor koli škodujejo ugledu ŠZ MS.

59. člen

Disciplinska komisija lahko izreče članom zveze v skladu z disciplinskim pravilnikom naslednje ukrepe:

* opomin,
* javni opomin,

za težje kršitve pa lahko tudi:

* izreče denarno kazen,
* suspenz,
* poda predlog za izključitev iz članstva ŠZ MS IO ŠZ MS.

Zoper sklep, ki ga na prvi stopnji izda disciplinska komisija, ima prizadeti pravico do pritožbe na IO ŠZ MS kot drugostopenjski organ, na sklep IO ŠZ MS se prizadeti lahko pritoži na skupščino ŠZ MS.

**V/f. DELOVNA TELESA ŠZ MS**

60. člen

IO ŠZ MS lahko za izvajanje posameznih nalog imenuje stalne ali občasne komisije.

Za svoje delo so komisije odgovorne IO ŠZ MS. Mandatna doba članov komisije je štiri (4) leta in so po preteku mandata lahko ponovno izvoljeni.

1. **FINANČNO IN MATERILANO POSLOVANJE ŠZ MS**

61. člen

ŠZ MS lahko pridobiva sredstva za svoje delovanje:

* + s članarino, ki jo plačujejo člani ŠZ MS,
	+ iz naslova materialnih pravic in iz dejavnosti ŠZ MS,
	+ z darili in volili,
	+ s prispevki sponzorjev, donatorjev in mecenov,
	+ iz javnih sredstev,
	+ sredstva pridobljena na razpisih MŠŠ, Fundacije za šport in drugih zvez ter asociacij,
	+ iz drugih virov.

62. člen

Če ŠZ MS pri opravljanju svoje dejavnosti ustvari presežek prihodkov nad odhodki, ga mora porabiti za izvajanje dejavnosti, za katero je bila ustanovljena ŠZ MS. Vsaka delitev premoženja ŠZ MS med njene članice je nična.

Presežek prihodkov nad odhodki, ki jo ŠZ MS doseže z neposrednim opravljanjem pridobitne dejavnosti, se sme uporabiti le za doseganje namenov in nalog ŠZ MS v skladu s statutom.

63. člen

ŠZ MS razpolaga s finančnimi sredstvi v skladu s programom in letnim finančnim načrtom, ki ga sprejme Skupščina ŠZ MS.

Na redni letni skupščini ŠZ MS zastopniki klubov vsako leto obravnavajo in sprejmejo zaključni račun ŠZ MS.

64. člen

Finančne in materialne listine se vodijo v skladu s računovodskimi standardi predpisanimi v RS.

Finančne in materialne listine podpisujeta predsednik ŠZ MS in sekretar ŠZ MS.

Poročilo o poslovanju, ki ga obravnava in sprejme Skupščina ŠZ MS, mora prikazovati resnično stanje o premoženju in poslovanju ŠZ MS, ter mora biti sestavljeno v skladu s pravili računovodskega standarda za društva, ki ga sprejme pooblaščena organizacija in določbami statuta ŠZ MS ali posebnega pravilnika o finančno-materialnem poslovanju ŠZ MS.

65. člen

Nadzor nad zakonitostjo, namembnostjo ter gospodarno in učinkovito rabo javnih sredstev, ki jih ŠZ MS prejme za izvajanje svoje dejavnosti, opravlja Finančna uprava Republike Slovenije.

66. člen

Premoženje ŠZ MS predstavlja vse premično in nepremično premoženje, ki je kot last ŠZ MS vpisana v inventarno knjigo, ki jo vodi sekretar ŠZ MS.

O nakupu in odtujitvi nepremičnin ŠZ MS odloča skupščina ŠZ MS.

ŠZ MS kot dober gospodar upravlja in gospodari z lastnino s katero razpolaga.

Za izvajanje finančno materialnega poslovanja ima ŠZ MS odprt transakcijski račun pri NLB, enota v Murski Soboti.

**DRUGI SPLOŠNI AKTI**

67. člen

V skladu s tem statutom ima ŠZ MS še naslednje splošne akte:

* + pravilnik o vpisnini in članarini ŠZ MS
	+ pravilnik o priznanjih ŠZ MS
	+ pravilnik o finančno-materialnem poslovanju ŠZ MS,
	+ disciplinski pravilnik ŠZ MS
	+ pravilnik o varovanju osebnih podatkov in drugih uradnih poslovnih skrivnosti ŠZ MS,
	+ merila za izbor najboljših športnikov.

Splošni akti iz prejšnjega odstavka tega člena, ki še niso bili sprejeti, morajo biti sprejeti v roku šestih (6) mesecev po sprejetju tega statuta.

68. člen

Pravilnike in druge splošne akte pripravi in da v razpravo IO ŠZ MS.

Nove pravilnike ali spremembe pravilnikov in drugih splošnih aktov potrdi skupščina ŠZ MS.

**VIII. KONČNE DOLOČBE**

69. člen

ŠZ MS preneha delovati :

* + po volji članov ŠZ MS,
	+ po samem zakonu.

Skupščina ŠZ MS z 2/3 večino lahko sprejme sklep o prenehanju delovanja ŠZ MS. S sklepom se določi, da premoženje, ki ga poseduje ŠZ MS, pride v last MO MS. Proračunska sredstva se vrnejo v proračun MOMS.

Po samem zakonu ŠZ MS preneha, če dejansko preneha delovati ali če deluje v nasprotju s pravnim in finančnim redom RS.

70. člen

Ta statut prične veljati naslednji dan, ko ga je sprejela skupščina ŠZ MS in potrdila UE v Murski Soboti ter po objavi na spletni strani ŠZ MS.

S pričetkom veljavnosti tega statuta, preneha veljavnost Statut ŠZ MS z dne 18. 11. 1996.

kraj in datum:

Pečat ŠZ MS Predsednik

 Andrej Gomboši